Úrad vlády  SR	Na rokovanie vlády SR
Sekcia hospodárskej politiky	dňa 24.10. 2001
	k číslu: 6671/2001
		k bodu: 10

S t a n o v i s k o

k Návrhu na zriadenie Národného úradu pre cestovný ruch SR ako ústredného orgánu štátnej správy
____________________________________________________________________

	I.

Materiál predkladá minister hospodárstva SR na základe uznesenia vlády SR       č.185/2001 a uznesenia NR SR č.1336/2001. Obsahuje návrh uznesenia, predkladaciu správu,  dôvodovú správu, návrh legislatívneho riešenia,  vyhodnotenie pripomienkového konania, prílohu, návrh komuniké.
   
Uznesením vlády SR č.185 z 28. februára 2001 k správe o rozvoji cestovného ruchu a národnému programu rozvoja cestovného ruchu v SR  bolo o.i. uložené pripraviť návrh legislatívnej normy na zriadenie Národného úradu pre cestovný ruch.

Uznesenie NR SR č. 1336 z 5. apríla 2001  obsahuje o.i. požiadavku NR SR, aby vláda SR predložila na rokovanie NR SR návrh na zriadenie Národného úradu pre cestovný ruch ako ústredného orgánu štátnej správy.

		II.

V rámci pripomienkového konania nebol akceptovaný zásadný nesúhlas MF SR so zriadením úradu so samostatnou rozpočtovou kapitolou, rozpor nebol odstránený ani rokovaním na úrovni ministrov. 

 MZV SR poukázalo na skutočnosť, že návrh už nezodpovedá záverom z uznesenia vlády SR č. 755 z 20.8.2001 k návrhu zákona o organizácii ústredných orgánov štátnej správy, nakoľko vláda neakceptovala príslušné návrhy MH SR. MZV SR odporúča riešenie prostredníctvom predloženia návrhu zákona o zriadení Národného úradu pre cestovný ruch.

		III. 

Návrh v predloženom znení, podľa nášho názoru, neobsahuje presvedčivé argumenty o tom, že Národný úrad pre cestovný ruch, zriadený ako ústredný orgán štátnej správy, zabezpečí želaný obrat v cestovnom ruchu a bude garantovať očakávaný rozvoj cestovného ruchu. To možno považovať za hlavný nedostatok tohto dokumentu. Nedostatkom je i nerešpektovanie iných, nemenej významných súvislostí, akými sú súvislosti rozpočtové (a následne i vyplývajúce z Vyhlásenia o hospodárskej politike - SMP). Ide najmä o súvislosti spojené  s  hlavnými ideami auditu štátnej správy, s kompetenčným zákonom, s potrebnou samosprávnosťou záujmových združení a pod.

Pôsobnosť úradu má byť podľa predloženého návrhu vymedzená radom parciálnych úloh, ktoré viac-či menej súvisia s cestovným ruchom. Viaceré z nich  sa dotýkajú skôr koordinačných, pomocných až obslužných činností a netvoria koncepčné jadro pôsobnosti Národného úradu pre cestovný ruch ako ústredného orgánu štátnej správy. Navyše nejedná sa o úlohy nové, ale zväčša o tie, ktoré plnia už jestvujúce inštitúcie v oblasti cestovného ruchu.  V návrhu chýba (a to je určujúce hľadisko) vyhodnotenie tých faktorov a príčin, ktoré viedli k doteraz nie postačujúcim výsledkom činnosti týchto inštitúcii v oblasti koncepčnej, legislatívnej, programovej, propagačnej a i. chýbajú argumenty a najmä garancia,  že  pôsobením úradu sa dosiahne zásadný obrat a rozvoj cestovného ruchu.

Dodávame, že ministerstvo financií vyjadrilo zásadný nesúhlas so zriadením nového ústredného orgánu štátnej správy so samostatnou rozpočtovou kapitolou, ministerstvo zahraničných vecí poukázalo na možnosť zriadiť Národný úrad, ktorý nebude ústredným orgánom štátnej správy. 

Obligatórnou súčasťou návrhu v zmysle  uznesenia vlády SR č.100/2000 by malo byť vyhodnotenie dopadu na zamestnanosť a na tvorbu pracovných miest, ktoré predložený dokument neobsahuje. Uvádza sa len požiadavka na zvýšenie počtu pracovných miest nad rámec delimitácie o 26. 

Porada ekonomických ministrov vlády SR na rokovaní dňa 8. októbra 2001 prijala jednoznačný  záver:

„ PEM odporúča vláde SR nesúhlasiť s návrhom na zriadenie Národného úradu pre cestovný ruch ako ústredného orgánu štátnej správy. “

Vzhľadom na zásadné pripomienky k predloženému návrhu odporúčame, aby vláda SR posúdila návrh s prihliadnutím na závery PEM, na rozpravu na rokovaní vlády a na obsah tohto stanoviska. Ak v rozprave neodznejú argumenty, ktoré by skôr odmietavý postoj k návrhu v predloženom znení vyvrátili, odporúčame vláde vrátiť ho  predkladateľovi na doplnenie. Toto doplnenie by malo posilniť koncepčnú stránku návrhu. 

Bratislava 22. 10. 2001